สหรัฐแสดงท่าที บีบรัฐบาล ยกเลิกอัยการศึก
ผช.รมว.ต่างประเทศระบุ สอย ปู มีเจตนาการเมือง บิ๊กตู่ปัดไล่ล่าอดีตนายกฯ,อดีตนายกฯปู พบ แดเนียล รัสเซล ฟ้องโดน สนช.ถอดถอน-ตัดสิทธิ์การเมือง 5 ปีในคดีข้าว มีขบวนการเขี่ยให้พ้นทางชะตากรรมเดียวกับ ทักษิณ แดเนียล สงสัย ปู ตกเป็นเป้ามีใบสั่งชี้เปรี้ยงกระทบปรองดอง ห่วงนายกฯที่มาจากการเลือกตั้งเจอสอยตกเก้าอี้จากพวกลากตั้ง กระทุ้งรัฐบาลรีบเลิกกฎอัยการศึก บิ๊กตู่ ลั่น ผมไม่ได้ไล่ล่าฆ่าฟันใคร เคลียร์อีกรอบ สนช.ไม่ใช่เด็กในคาถา-สั่งไม่ได้ คดีความกับปรองดองคนละเรื่องกัน ฮึ่มไม่ว่าม็อบไหนก็ก่อหวอดไม่ได้ ผบ.ทบ.เตือน โอ๊ค ระวังโพสต์ปลุกระดมในโลกโซเชียล พท.เชื่อ 100% เป็นเกมสกัดคน ชินวัตร คาดคิวต่อไปยุบพรรค,หลังจาก สนช.มีมติถอดถอน น.ส.ยิ่งลักษณ์ ชินวัตร อดีตนายกฯ ในคดีข้าว แกนนำพรรคเพื่อไทย ออกมาชี้ว่า เป็นเกมการเมืองเพื่อต้องการขจัดคนในตระกูลชินวัตรพ้นจากการเมืองนั้น,เมื่อเวลา 08.30 น. วันที่ 26 ม.ค. ที่สถานทูตสหรัฐอเมริกาประจำประเทศไทย น.ส.ยิ่งลักษณ์ ชินวัตร อดีตนายกรัฐมนตรี พร้อมด้วยนายสุรพงษ์ โตวิจักษณ์ชัยกุล อดีตรองนายกฯ และ รมว.ต่างประเทศ นายนิวัฒน์ธำรง บุญทรงไพศาล อดีตรองนายกฯและ รมว.พาณิชย์ และนายสุรนันทน์ เวชชาชีวะ อดีต เลขาธิการนายกฯ เดินทางเข้าพบนายแดเนียล รัสเซล ผู้ช่วย รมว.ต่างประเทศสหรัฐอเมริกา ฝ่ายกิจการ เอเชียตะวันออกและแปซิฟิก นายแพทริค เมอร์ฟีย์ อุปทูตสหรัฐอเมริกาประจำประเทศไทย ตามคำเชิญในการพบปะผู้นำทางการเมืองทุกกลุ่ม และตัวแทนจากฝ่ายรัฐบาล,นายสุรพงษ์เปิดเผยว่า สหรัฐอเมริกาได้พูดคุยสอบถามถึงสถานการณ์การเมืองในประเทศไทย โดยเฉพาะกรณีล่าสุดที่ สนช.ลงมติถอดถอน น.ส.ยิ่งลักษณ์ ซึ่งความจริงสหรัฐฯได้ติดตามข่าวคราวอยู่ตลอด ทราบดีอยู่แล้วว่าเกิดอะไรขึ้นกับประเทศไทย เพียงแต่อยากฟังจากปาก จึงเล่าให้ฟังว่ามันมีที่มาที่ไปและมีขบวนการอย่างไร ยังหาตัวคนผิดไม่ได้ แต่ลงโทษคนกำกับนโยบายไปแล้ว และคาดหมายว่า น.ส.ยิ่งลักษณ์คงมีชะตากรรมไม่ต่างจาก พ.ต.ท.ทักษิณ ชินวัตร อดีตนายกฯ ผู้เป็นพี่ชาย ซ้ำเรื่องราวที่เคยเกิดขึ้นเหมือนลอกแบบกันมา ต่อไปก็จะมีเหตุ– การณ์ทำนองว่า น.ส.ยิ่งลักษณ์ต้องรับผิดชอบ ชดใช้ อันนั้น อันนี้ ตามมา,นายสุรพงษ์กล่าวว่า สหรัฐฯได้แสดงความเป็นห่วงสิ่งที่เกิดขึ้น อดีตนายกฯที่มาจากการเลือกตั้งต้องโดนถอดถอนจากคนที่มาจากการแต่งตั้ง ไม่ได้มาตามครรลองประชาธิปไตย เรื่องนี้จะส่งผลกระทบแน่นอน โดยเฉพาะความเชื่อมั่น การลงทุน ต่างชาติไม่กล้าคบค้าสมาคมด้วย เพราะถ้าเกิดปัญหาอะไรขึ้น อาจไม่ได้รับความเป็นธรรม ทั้งนี้ สหรัฐอเมริกาเขามีหลักยึดที่มั่นคงคือ หลักประชาธิปไตย การเคารพสิทธิมนุษยชน หลักความเท่าเทียม และหลักกฎหมาย และบอกว่าความสัมพันธ์กับประเทศไทยจะดีขึ้นก็ต่อเมื่อเรามีประชาธิปไตยที่แท้จริง เป็นมาตรฐานสากลโลก หรืออินเตอร์เนชันแนลสแตนดาร์ด นอกจากนี้ นายแดเนียลยังสอบถามว่า การเลือกตั้งจะเกิดขึ้นเมื่อไหร่ จึงบอกไปว่าคงต้องรอให้เขาได้ในสิ่งที่ต้องการถึงมีการเลือกตั้ง แต่ถ้าประชาชนไม่ยอมรับก็เหนื่อยหน่อย เรื่องรัฐธรรมนูญที่ร่างกันอยู่ เราก็ให้ความเห็นไปว่า เขาเขียนกันไว้เรียบร้อยหมดแล้ว ที่ทำกันอยู่ ไปรับฟังความเห็น เดินทางไปที่นั่นที่นี่ล้วนเป็นการจัดฉากเล่นลิเกเท่านั้น,เมื่อเวลา 10.10 น. ที่ทำเนียบรัฐบาล พล.อ.ประยุทธ์ จันทร์โอชา นายกรัฐมนตรี ให้สัมภาษณ์ถึงสถานการณ์ หลังจาก สนช.มีมติถอดถอน น.ส.ยิ่งลักษณ์ ชินวัตร อดีตนายกรัฐมนตรี ว่าไม่ห่วง ทุกคน ต้องเข้าใจว่าทุกอย่างเป็นไปตามกติกาและกฎหมาย และอย่าไปเขียนว่าเป็นการไปไล่ล่าใคร อย่าลงทุนกันมากขนาดนั้นเลย ไม่ได้ต้องการไปไล่ล่าใครเป็นกรณีพิเศษ แล้วต้องใช้ประเทศทั้งประเทศ หรือประชาชนทั้งประเทศมาต่อสู้กัน ตนว่ามันไม่ใช่ คงไม่ไปลงทุนขนาดนั้น ทุกอย่างต้องเป็นไปตามขั้นตอนของกฎหมาย กติกาและกฎหมายว่าอย่างไร ถ้ามันทำไม่ได้ก็คือทำไม่ได้ อะไรทำได้ก็ทำได้,ผู้สื่อข่าวถามว่า น.ส.ยิ่งลักษณ์ได้มีการติดต่อมาบ้างหรือไม่ นายกรัฐมนตรีตอบว่า ไม่มีการติดต่อ จะติดต่อมาเรื่องอะไร ยืนยันว่าไม่มีการโทรศัพท์มาพูดคุยหรือติดต่ออะไรมาทั้งนั้น,เมื่อถามว่า ช่วงนี้ น.ส.ยิ่งลักษณ์จะขออนุญาตคสช.เดินทางไปต่างประเทศทำได้หรือไม่ พล.อ.ประยุทธ์ตอบว่า เรื่องนี้ต้องถามกระบวนการยุติธรรมก่อนจะว่าอย่างไร ปกติการจะห้ามคนเดินทางไปไหน มาไหนต้องใช้กฎหมาย ไม่ใช่อะไรจะถาม คสช.ฝ่ายเดียว ต้องถามว่า ฝ่ายกฎหมายว่าอย่างไร มีความ ผิดแล้วหรือยัง เมื่อถามต่อว่า หากขั้นตอนของกฎหมายไม่มีข้อบัญญัติห้ามก็มีสิทธิที่จะเดินทางไปต่างประเทศใช่หรือไม่ พล.อ.ประยุทธ์ตอบว่า ถ้ายังไม่มีการห้ามมาต้องมาดูว่าวันนี้ยังอยู่ในกระบวนการการต่อสู้หรือเปล่า วันนี้เรื่องการถอดถอนเป็นเรื่องของคดีทางการเมืองก็เหมือนทุกครั้ง ในส่วนคดีการถอดถอนมันไม่ได้มีคดีอาญาไม่ใช่หรือ,ต่อข้อถามว่า สถานการณ์ที่เกิดขึ้นจะส่งผลกระทบต่อการปรองดองหรือไม่ พล.อ.ประยุทธ์ตอบว่า ไม่กระทบ ให้แยกเรื่องออกจากกันว่าอะไรคือการสร้างความปรองดอง อะไรคือคดีความทางกฎหมาย บอกแล้วว่าเราอย่าลงทุนประเทศทั้งประเทศกันเลย บางอย่างขอให้เป็นไปตามกระบวนการต่อสู้ ทุกคนต้องยอมรับในกติกา ถ้าทุกคนไม่ยอมรับกติกา ทุกอย่างจะกลับไปเป็นเหมือนเดิม กลับไปที่เก่า เคยบอกแล้วว่าถ้าไม่ได้ทำอะไรให้เกิดปัญหา ไม่มีเรื่องเกิดขึ้นจะไม่ต้องเข้าสู่กระบวนการ แต่เมื่อมันมีปัญหาเกิดขึ้นมา ทุกอย่างต้องเข้าสู่กระบวนการ ทุกคน ต้องเคารพเมื่อตัดสินอย่างไรก็ต้องว่าไปตามนั้น,พล.อ.ประยุทธ์กล่าวอีกว่า วันนี้ไม่มีสภา มีแต่ สนช.และ สปช. ซึ่ง สนช.ต้องทำงานแทนสภา ก่อนหน้านี้ก็ใช้สภาเป็นที่ถอดถอนไม่ใช่หรือ ถ้าจะบอกว่าสภานี้ไม่ได้รับการเลือกตั้งมา แต่ สนช.เป็นของรัฐบาล ซึ่งเป็นรัฐบาลในวาระพิเศษ ทำหน้าที่แทนรัฐบาลจริง เมื่อแต่งตั้ง สนช.ขึ้นมาก็ต้องทำงาน และสมาชิกที่อยู่ใน สนช.ก็ไม่ใช่พวกตน ไม่ได้คัดมาเพราะพวกตนแต่คัดมาด้วยคุณสมบัติและความเหมาะสม เพียงแต่ต้องมีทหารและข้าราชการอื่นๆเข้ามาด้วย และการตัดสินก็เป็นไปตามกระบวนการและวิจารณญาณของเขา ขึ้นอยู่กับการชี้แจงและการ ตอบคำถาม ออกมาอย่างไรก็เป็นอย่างนั้น ถ้ามันไม่ผิดก็คือไม่ผิดจะไปสั่งอะไรได้ ตนไม่ได้ตั้งขึ้นมาเพื่อใช้ไปไล่ล่า ฆ่าฟันใคร เพียงแต่ตั้งขึ้นมาเพื่อแทน สภาเพราะยังมีกฎหมายอีกมากที่ผ่านการพิจารณา,ต่อข้อถามว่า มีกระแสข่าวว่าถ้ามีการเคลื่อนไหวอย่างใดอย่างหนึ่งจะมีการใช้กฎอัยการศึกเข้าไปดำเนินการ พล.อ.ประยุทธ์ตอบว่า ไม่ใช่อย่างนั้น เพียงแต่ไม่ว่าใครทั้งนั้นจะออกมาเคลื่อนไหวใดๆ ไม่ได้ ไม่ใช่เฉพาะเรื่องนี้เท่านั้น วันนี้เราต้องการความสงบสุขเรียบร้อย ประชาชนเรียกร้องว่าขอให้บ้านเมืองมีความสงบสุข ดังนั้น ไม่ว่าใครออกมาเคลื่อนไหวไม่ได้ ไม่ใช่เฉพาะเรื่องคดีการถอดถอนเท่านั้น ทุกคณะจะออกมาเคลื่อนไหวใดๆไม่ได้ไม่ว่าจะเป็นใครก็ตาม,พล.อ.ประยุทธ์ยังกล่าวถึงนายแดเนียล รัสเซล ผู้ช่วยรัฐมนตรีต่างประเทศสหรัฐอเมริกา ฝ่ายกิจการเอเชียตะวันออกและแปซิฟิก ในฐานะผู้แทนรัฐบาลสหรัฐฯ ที่เข้าพบ พล.อ.ธนะศักดิ์ ปฏิมาประกร รองนายกรัฐมนตรีและ รมว.ต่างประเทศ ว่า เป็นการมาเพื่อเรื่องทั่วๆไป และเท่าที่ทราบเอกอัครราชทูตสหรัฐฯประจำประเทศไทยจะเดินทางมาประจำในไทยเดือน ก.พ.นี้ เป็นเรื่องธรรมดา อย่าเอาไปพันกันกับคดีการถอดถอนอดีตนายกรัฐมนตรีเลย ในเรื่องที่ผู้แทนสหรัฐฯเดินทางมาเป็นการติดตามสถานการณ์ต่างๆ เราจะถือโอกาสได้ชี้แจงว่าเรามีพัฒนาการไป ถึงไหนแล้วปัญหาอยู่ที่ไหน สหรัฐฯไม่ได้มาดูเรื่องการตัดสินคดีของอดีตนายกรัฐมนตรี,เมื่อถามว่า แต่สหรัฐฯเลือกจังหวะพอดีกับการถอดถอนอดีตนายกรัฐมนตรี พล.อ.ประยุทธ์ตอบว่า เป็นเรื่องของเขาก็เหมือนกับเรา สื่ออย่าไปวิเคราะห์ไปต่างๆนานา สื่อชอบวิเคราะห์และคิดเอง สหรัฐฯจะมาช่วงไหนเป็นเรื่องของเขา เราจะไปไหนเป็นเรื่องของเรา ทำไมจะต้องเอามาพันกัน,เมื่อถามว่า มีการติดต่อมาพบนายกรัฐมนตรีบ้างหรือไม่ พล.อ.ประยุทธ์ตอบว่า เขาจะมาพบผมทำไม เขาไม่พบผมเพราะเขาก็รู้อยู่ว่าผมมาอย่างไร การเมืองก็คือการเมือง การเศรษฐกิจเขาก็มีการค้าขายกับเรา การฝึกร่วมรบก็ยังฝึกกับเรา เขาแยกแยะออกจากกัน แต่เรายังเอาหลายเรื่องมารวมกันอยู่เลย วันนี้หลายประเทศก็ยังค้าขายกับเราอย่างปกติ ประเทศที่ต่อต้านเราไม่เห็นชอบกับเรา แต่ก็ยังค้าขายกับเราได้,ผู้สื่อข่าวถามว่า แต่ผู้แทนสหรัฐฯมีกำหนดในการพบ น.ส.ยิ่งลักษณ์ด้วย พล.อ.ประยุทธ์ตอบว่า ก็เป็นเรื่องของเขา เขาก็มีสิทธิที่จะพบ ซึ่งเขาต้องรู้ว่าเขาต้องทำอย่างไรก็แล้วแต่เขา เราก็ไม่ได้ไปห้ามปรามอะไรเขา เพียงแต่ผมข้อร้องว่าอย่าไปเขียนว่าสิ่งที่ทำวันนี้เพื่อจะไปไล่ล่าอดีตนายกฯทุกคนมันไม่ใช่ ผมยืนยันอีกครั้งว่าเราทำเพื่อขับเคลื่อนประเทศ ผมบอกมาหลายครั้งแล้วว่าการที่เราออกมาควบคุมอำนาจ เราไม่ได้ยึดอำนาจจากรัฐบาลที่มีอำนาจเต็ม ต้องเข้าใจว่าในช่วงนั้นบริหารงานไม่ได้เลย งบประมาณก็ใช้ไม่ได้ นั่นคือความจำเป็นที่เราต้องออกมา ทำให้คดีความและเรื่องต่างๆที่ติดขัดเดินต่อไปได้ นี่คือจุดมุ่งหวังของผม โดยให้ทุกคนดำเนินการไปตามปกติ ผมไม่ได้ไล่ล่าใคร ถ้าไล่ล่าก็ต้องตั้ง คตส. ตั้งอะไรอีกเยอะแยะ ซึ่งมันเร็ว แต่มันจะจบหรือไม่ แต่ขณะนี้ก็ต่อสู้กันไปถ้าอยากจะต่อสู้ก็ต่อสู้ เราให้ความเป็นธรรมกับทุกคนและทุกฝ่าย สื่อก็อย่าเขียนเอาทุกอย่างมาพันกันหมด ผมอยากจะมาขอร้อง,พล.อ.ประยุทธ์กล่าวว่า ถ้าวันนี้ทุกอย่างยังเป็นเหมือนเดิมยังมีการประท้วงเหมือนเมื่อ 6 เดือนที่ผ่านมา แล้วจะเกิดอะไรขึ้น จะมีคนบาดเจ็บล้มตายอีกเท่าไหร่ ถ้าไม่มีการทำอะไรจนเกิดผลเสียมันจะมีการประท้วงหรือ ถ้าย้อนกลับไปปี 2553 ถามว่าใครเป็นรัฐบาล ถ้าอีกพรรคเป็นรัฐบาลแล้วอีกพรรคจะประท้วงหรือไม่ จะมีการประท้วงกลับไปกลับมาอยู่แบบนี้แล้วประเทศชาติจะอยู่ตรงไหน นี่คือสิ่งที่ทำให้ต้องมีรัฐบาลนี้ ถามว่าถ้าตนไม่ออกมาแล้วเกิดรัฐบาลที่แล้วต้องออกไปอีกพรรคการเมืองเข้ามารัฐบาลชุดที่แล้วจะประท้วงหรือไม่ มันก็เหมือนเดิม แล้วเราจะปล่อยให้มันกลับไปกลับมาเช่นนี้หรือ เราก็ต้องไปปิดสถานการณ์ตรงนี้ให้ได้เหมือนกับการหยุดเลือดที่มันไหลอยู่เพราะประเทศเราเดินหน้าก็ไม่ได้ ถอยหลังก็ไม่ได้ สร้างความเข้มแข็งก็ไม่ได้ เศรษฐกิจก็ตกต่ำ,พล.อ.ประยุทธ์กล่าวด้วยว่า ประเทศนี้ไม่ใช่จะเอากฎหมายมาไล่ล่าด้วยคดีการเมือง การเมืองคือการถอดถอน ความผิดคือการรับผิดชอบหรือไม่รับผิดชอบถึงเรียกว่าคดีการเมือง คดีอาญาก็ต้องไปดูเรื่องการทุจริตต้องแยกกันให้ออก ถ้าแยกไม่ออกยังเป็นอยู่แบบนี้ อยากให้เข้าใจกันสักที ไม่ได้ไล่ล่า ไม่ได้เป็นศัตรูกับใคร ไม่ได้รักใครพิเศษ หรือเกลียดใครพิเศษ วันนี้ที่ทำทั้งหมดเพื่อประโยชน์ของประชาชนและประเทศชาติ ให้ทุกคนเข้าใจว่าเราจะเดินหน้าประเทศ วันนี้อย่าเอาอดีตมาตีกัน แต่เอาอดีตที่เป็นปัญหามารวมกับปัญหาที่เกิดขึ้นในวันนี้ เพื่อแก้และเดินหน้าประเทศต่อ อย่าเอาภาระที่พะรุงพะรังบวกเข้าไปจนเดินไม่ได้ ทุกคนอยากให้สร้างความปรองดองแล้วจะให้ยกเลิกทั้งหมดคงไม่ได้ ต้องรอให้กระบวนการยุติธรรมเป็นผู้ตัดสิน เพราะไม่มีใครตัดสินได้,ที่กรมวิทยาศาสตร์ทหารบก พล.อ.อุดมเดช สีตบุตร รมช.กลาโหมและ ผบ.ทบ.กล่าวถึงสถานการณ์ภายหลังสภานิติบัญญัติแห่งชาติ (สนช.) มีมติถอดถอน น.ส.ยิ่งลักษณ์ ชินวัตร อดีตนายกรัฐมนตรี ว่าไม่มีอะไรน่าหนักใจ ก็เป็นไปตามที่เคยดำเนินการกันมา หลังจากที่ คสช.ได้ดำเนินการแล้ว กองทัพบกได้รับมอบให้ดูแลด้านความมั่นคงในการติดตามสถานการณ์ และดูแลความเรียบร้อย ซึ่งขณะนี้ถือว่าสถาน-การณ์มีความเรียบร้อยดี ด้านการข่าวพบว่า ไม่มีผลกระทบอะไร แต่ก็ต้องติดตามสถานการณ์ต่อไป,ผู้สื่อข่าวถามว่า มติถอดถอน น.ส.ยิ่งลักษณ์ เป็นความพยายามขจัดตระกูลชินวัตรให้พ้นทางการเมือง พล.อ.อุดมเดชกล่าวว่า ไม่ได้เป็นเช่นนั้น แต่เป็นเรื่องของ สนช.ที่พิจารณา และฟังเหตุผล พร้อมทั้งใช้วิจารณญาณในการตัดสินใจของแต่ละท่าน ซึ่งผลออกมาก็เป็นไปตามนั้น ถ้ามีอะไรต่อไปก็เป็นไปตามกระบวนการของกฎหมาย ตนก็ไม่สามารถแสดงความคิดเห็นได้มากนัก,เมื่อถามว่ามีการแสดงความเห็นตามสื่อโซเชียลมีเดีย โดยเฉพาะกรณีนายพานทองแท้ ชินวัตร บุตรชาย พ.ต.ท.ทักษิณ ชินวัตร อดีตนายกฯ จะเข้าข่ายปลุกระดมทางการเมือง พล.อ.อุดมเดชกล่าวว่า อยากให้ระมัดระวัง และขอร้องให้ใช้วิจารณญาณในการดำเนินการต่างๆ ไม่ว่าจะแสดงความคิดเห็นใดๆ ก็ตาม ถ้าแสดงความเห็นออกมา แล้วไปก่อให้เกิดปัญหาก็ไม่ควรกระทำ ซึ่งขอให้แสดงความเห็นอย่างพอเหมาะพอควรอยู่ในกรอบ ซึ่งตนขอให้ปฏิบัติตามนี้ สิ่งใดที่เราพอรับได้ก็จะไม่ดำเนินการอะไร,นายสมพงษ์ อมรวิวัฒน์ อดีตรองนายกฯและ รมว.ต่างประเทศ ในฐานะแกนนำพรรคเพื่อไทย กล่าวว่า กรณีที่ สนช.ได้มีมติถอดถอน น.ส.ยิ่งลักษณ์ ไม่อยากให้ความเห็น แต่เท่าที่ได้ยินสังคมภายนอกรวมถึงคนในพรรคพูดตรงกันว่าเป็นความพยายามของฝ่ายมีอำนาจพยายามจะสกัดกั้นคนตระกูลชินวัตร ซึ่งข้อเท็จจริงก็เห็นเป็นอย่างนั้น นอกจากตระกูลชินวัตรแล้ว พรรคเพื่อไทยเองก็เป็นเป้าหมายที่จะถูกกำจัดหรือทำให้พรรคเล็กลง ไม่ให้โต เมื่อถามว่า ในการเลือกตั้งครั้งหน้าจะไม่ได้นายกฯตระกูลชินวัตรใช่หรือไม่ นายสมพงษ์ตอบว่า ทางการเมืองชินวัตรจะหมดอยู่แล้ว ก็ไม่แน่ใจ ยังไม่รู้เหมือนกัน ก็คงต้องรอดูรัฐธรรมนูญใหม่ เพราะคงจะมีการวางกติกาสกัดไว้อยู่แล้ว แต่เราก็พร้อมที่จะยอมรับและสู้กันในการเลือกตั้ง,นายสมคิด เชื้อคง อดีต ส.ส.อุบลราชธานี กล่าวว่า หลังจาก สนช.มีมติถอดถอน น.ส.ยิ่งลักษณ์ อดีต ส.ส.อีสานได้คุยกันบ้าง เห็นตรงกันว่าพรรคเพื่อไทยจะยังไม่มีการเคลื่อนไหวอะไร แต่เรื่องนี้กระทบความรู้สึกพี่น้องประชาชนมาก ซึ่งเขาจะแสดงออกผ่านการเลือกตั้ง เมื่อไหร่ก็ตามที่มีการเลือกตั้งพรรคเพื่อไทยกลับมาแน่นอน เพราะประชาชนเห็นใจ เขารู้ว่าอดีตนายกฯยิ่งลักษณ์ พรรคเพื่อไทยได้ทำประโยชน์ให้เขาไว้อย่างไร ความรู้สึกไม่ยุติธรรมที่นายกฯยิ่งลักษณ์ต้องมาโดนอย่างนี้ สุดท้ายชาวบ้านเขาจะเลือกเรากลับเข้ามาทำงาน,การถอดถอนอดีตนายกฯยิ่งลักษณ์ถือว่าโหดมาก นอกจากจะสกัดกั้นตระกูลชินวัตรแล้วเชื่อว่าต่อไปคงมีเรื่องที่จะดำเนินการไปถึงขั้นยุบพรรคเพื่อไทยได้ เพื่อเป็นการถอนรากถอนโคน นายสมคิดกล่าว,นายสิงห์ทอง บัวชุม สมาชิกพรรคเพื่อไทยเปิดเผยว่า ได้รับการประสานงานจากเจ้าหน้าที่ทหาร กองทัพภาคที่ 1 เชิญตัวเข้าพบ พล.ท.กัมปนาท รุดดิษฐ์ แม่ทัพภาคที่ 1 (มทภ.1) ในฐานะผู้อำนวยการศูนย์ปรองดองสมานฉันท์เพื่อการปฏิรูป (ศปป.) ในวันที่ 27 ม.ค.นี้ เวลา 11.00 น. ที่ มทภ.1 โดยคาดว่า สาเหตุการถูกเชิญตัวครั้งนี้มาจากการที่ตนได้โพสต์ข้อความผ่านเฟซบุ๊กส่วนตัวถึงกรณีที่ น.ส.ยิ่งลักษณ์ ชินวัตร อดีตนายกรัฐมนตรี ไม่สามารถแถลงข่าวที่โรงแรมเอสซีปาร์คได้ ภายหลังถูกสภานิติบัญญัติแห่งชาติ (สนช.) ลงมติถอดถอนจากตำแหน่ง เนื่องจากได้มีเจ้าหน้าที่ทหารและตำรวจระบุว่า หากมีการแถลงข่าวจะมีการเชิญตัว น.ส.ยิ่งลักษณ์ และทีมทนายความไปรายงานตัว เมื่อถามว่า มีความกังวลหรือไม่ที่ต้องเข้ารายงานตัวครั้งนี้ นายสิงห์ทองตอบว่า ไม่มีความกังวล เพราะสิ่งที่ทำไปเป็นสิทธิขั้นพื้นฐาน ในการบอกข้อเท็จจริงต่อสาธารณะ ทั้งนี้ไม่แน่ใจว่าจะเป็นการพูดคุยทำความเข้าใจกันแล้วปล่อยตัวกลับ หรือจะถูกควบคุมตัวเพื่อปรับทัศนคติในค่ายทหาร ทั้งนี้ ในการประสานงานเขาบอกว่าจะให้ไปพร้อมเจ้าหน้าที่ทหารหรือไม่ ตนจึงตอบกลับไปว่าไม่เป็นไร ขอไปเอง ไปคนเดียว เบื้องต้นได้เตรียมเสื้อผ้าไป 2 ชุด เผื่อไว้คาดว่าจะพอ ส่วน สาเหตุที่เชิญตัวไปนั้น เจ้าหน้าที่ไม่ได้บอกว่าเพราะอะไร บอกเพียงว่าผู้บังคับบัญชาสั่ง,นายจุฤทธิ์ ลักษณวิศิษฐ์ รองโฆษกพรรคประชาธิปัตย์ กล่าวถึงกรณีนายจาตุรนต์ ฉายแสง แกนนำพรรคไทยรักไทย โพสต์เฟซบุ๊กว่า ได้อ่านเฟซบุ๊กนายจาตุรนต์แล้ว แปลกใจในมุมมองและวิธีคิดต่อหลักการประชาธิปไตยของนายจาตุรนต์ ต่อกรณีถอดถอน น.ส.ยิ่งลักษณ์ ซึ่งเป็นนายใหญ่ จึงขอให้คิดตามคือ 1.วันนี้ไม่ใช่การล้มล้างไล่ล่าตระกูลชินฯ แต่เป็นตระกูลชินฯต่างหากที่ยังไม่เลิกไล่ล่าประเทศไทย 2.ถ้ากระบวนการถอดถอนไม่ถูกต้อง แล้วเหตุใดนายจาตุรนต์ไม่แนะนำ น.ส.ยิ่งลักษณ์แต่ต้น ทำไมจึงปล่อยให้ไปรับทราบข้อกล่าวหา แถมขอถ่ายทอดสดพร้อมส่งทีมอดีตรัฐมนตรีเข้าไปแก้ข้อกล่าวหาแทน รวมถึงการแถลงปิดคดี จนมีการลงมติเสร็จสิ้นกระบวนความ นายจาตุรนต์ไปอยู่ที่ไหนมา 3.อย่าเอาคนผิดคิดไม่ซื่อ มาสร้างอ้างกระแส ประชาธิปไตยเพื่อผลประโยชน์ตนเองและพวกพ้องอีกเลย มันไม่สง่างาม การไม่ยอมรับผลการตรวจสอบ ทำตัวอยู่เหนือกฎหมายต่างหากที่ไม่ส่งเสริมประชาธิปไตย ถ้านายจาตุรนต์คิดว่าต้องชนะสถานเดียวถึงจะเป็นประชาธิปไตย ก็คงเป็นประชาธิปไตยกลวงโบ๋แบบนายจาตุรนต์คนเดียว,เมื่อเวลา 10.00 น. ที่พรรคประชาธิปัตย์ นายแดเนียล รัสเซล ผู้ช่วย รมว.ต่างประเทศสหรัฐฯ ฝ่ายกิจการเอเชียตะวันออกและแปซิฟิก เข้าเยี่ยมคารวะนายอภิสิทธิ์ เวชชาชีวะ หัวหน้าพรรคประชาธิปัตย์ โดยมีนายเกียรติ สิทธีอมร รองหัวหน้าพรรคประชาธิปัตย์ นายอิสรา สุนทรวัฒน์ อดีตรองเลขา– ธิการนายกรัฐมนตรี ฝ่ายการเมือง ในรัฐบาลนายอภิสิทธิ์ร่วมด้วย,นายเกียรติเปิดเผยว่า มีการพูดคุยถึงเรื่องสถานการณ์บ้านเมืองทั่วไป และได้หารือถึงต้นตอของปัญหาความขัดแย้งใน 2 ต้นเหตุหลัก คือ 1.การใช้อำนาจโดยมิชอบ ถึงแม้พรรคการเมืองที่ได้รับเลือกตั้งเสียงข้างมากจัดตั้งรัฐบาล ก็มีการละเมิดการใช้อำนาจ หวังว่ารัฐธรรมนูญใหม่คงจะมีรายละเอียดที่ปรับปรุงเรื่องเหล่านี้ 2.เรื่องคอร์รัปชัน โดยได้บอกนายแดเนียลว่า ท่าทีของแต่ละกลุ่มแตกต่างกันไป เขาก็ควรกำหนดท่าทีต่อไทยที่มองไปในอนาคตมากกว่า ซึ่งนายแดเนียลได้แสดงท่าที่เป็นมิตรต่อไทย,จากนั้นเวลา 14.00 น. ที่จุฬาลงกรณ์มหาวิทยาลัย นายแดเนียล รัสเซล ผู้ช่วย รมว.ต่างประเทศสหรัฐอเมริกา บรรยายพิเศษในหัวข้อ บทบาทของสหรัฐอเมริกาในภูมิภาคเอเชียแปซิฟิกในปี 2015 จัดโดยสถาบันศึกษาความมั่นคงและนานาชาติ คณะรัฐศาสตร์ จุฬาลงกรณ์มหาวิทยาลัย ร่วมกับสถานเอกอัครราชทูตสหรัฐฯ ประจำประเทศไทย นายรัสเซลกล่าวตอนหนึ่งว่า การเมืองไทยปัจจุบันเป็น ตัวแปรสำคัญในการกำหนดท่าทีความสัมพันธ์ระหว่างประเทศ ตนได้พบอดีตนายกรัฐมนตรีไทย และ พล.อ.ธนะศักดิ์ ปฏิมาประกร รองนายกฯและ รมว.ต่างประเทศ เพื่อรับฟังและหารือถึงสถานการณ์การเมืองไทย พร้อมแจ้งความหวังของสหรัฐฯที่มีต่อไทย ซึ่งทุกฝ่ายเน้นความสำคัญของการปรองดองและการวางรากฐานประชาธิปไตยในอนาคต สหรัฐฯยืนยันว่าไม่ได้เลือกข้างอยู่กับฝ่ายใด เป็นเรื่องของไทยและคนไทยที่จะตัดสินว่าอะไรเป็นความชอบธรรมของรัฐบาล และได้พูดกับ พล.อ.ธนะศักดิ์ถึงความเป็นไปได้ที่รัฐบาลไทยจะยกเลิกกฎอัยการศึก เพื่อเปิดโอกาสให้ทุกคนได้แสดงทัศนะในการปฏิรูปประเทศไทย,นายรัสเซลกล่าวต่อว่า ความยุติธรรมเป็นสิ่งสำคัญในการสร้างความปรองดอง ผู้นำของไทยที่มาจากการเลือกตั้งเพิ่งถูกถอดถอนและตัดสิทธิ์ทางการเมืองจากกลุ่มผู้ทำรัฐประหาร และยังเป็นเป้าหมายในการดำเนินคดีอาญา ประชาคมระหว่างประเทศเริ่มสงสัยว่า ขั้นตอนเหล่านี้อาจมีเจตนาทางการเมือง ซึ่งเป็นเรื่องที่เกินกว่าคนอื่นจะเข้าใจเป็นอย่างอื่นได้ นอกเสียจากว่าเป็นการแทรกแซงทางการเมือง และอาจส่งผลกระทบต่อการสร้างความปรองดองสหรัฐฯ ต้องการหลักประกันว่า การสร้างความปรองดองจะยังเดินหน้าไปสู่ความเป็นประชาธิปไตย รวมถึงระบบ ตุลาการของไทยจะมีความยุติธรรมอย่างแท้จริง ทั้งนี้ ไทยยังเป็นพันธมิตรที่มีค่าของสหรัฐฯต่อไป,นพ.เจตน์ ศิรธรานนท์ คณะกรรมาธิการวิสามัญประจำสภานิติบัญญัติแห่งชาติ (วิป สนช.) กล่าวถึงกรณีการวิจารณ์นายวัลลภ ตังคณานุรักษ์ หรือครูหยุย สมาชิก สนช. ที่ทำสัญลักษณ์ชี้นิ้วปาดคอตัวเอง หลังทราบผลการลงมติถอดถอน น.ส.ยิ่งลักษณ์ ชินวัตร อดีตนายกฯ ว่า ตามข้อบังคับการประชุม สนช.ปี 2557 หากมีบุคคลใดเห็นว่าการกระทำของสมาชิก สนช. เป็นสิ่งไม่เหมาะสมและประสงค์จะยื่นสอบทางจริยธรรมก็สามารถทำได้ โดยให้ทำหนังสืออย่างเป็นทางการยื่นคำร้องต่อประธาน สนช.เพื่อพิจารณา แต่ต้องมีการลงลายมือชื่อของผู้ร้องเป็นลายลักษณ์อักษรพร้อมทั้งระบุพฤติกรรม หรือการกระทำที่เป็นเหตุในการยื่นคำร้องให้ชัดเจนด้วย,เมื่อเวลา 15.00 น. ที่รัฐสภา พล.อ.เลิศรัตน์ รัตนวานิช โฆษกคณะกรรมาธิการ (กมธ.) ยกร่างรัฐธรรมนูญ แถลงความคืบหน้าในการพิจารณาร่างรัฐธรรมนูญว่า ที่ประชุมพิจารณาต่อในหมวดเกี่ยวกับองค์กรตรวจสอบภาครัฐ คือ มาตรา (3/2/1) 2 กำหนดให้ผู้ดำรงตำแหน่งมีหน้าที่ยื่นบัญชีแสดงรายทรัพย์สินและหนี้สิน สำเนาแบบแสดงรายการภาษีเงินได้ พร้อมหลักฐานที่เกี่ยวข้องต่อ ป.ป.ช. หรือองค์กรตรวจสอบอื่นตามที่กฎหมายบัญญัติ คือ 1.นายกรัฐมนตรี 2.รัฐมนตรี 3. ส.ส. 4. ส.ว. 5.ข้าราชการการเมืองอื่นและผู้ดำรงตำแหน่งทางการเมืองอื่น 6. ผู้บริหารท้องถิ่นและสมาชิกสภาท้องถิ่น 7.เจ้าหน้าที่อื่นของรัฐตามกฎหมายบัญญัติ โดย กมธ.ยกร่างฯได้เพิ่มกลุ่มที่ 8.คือ กรรมการในองค์กรตามรัฐธรรมนูญที่ใช้อำนาจตรวจสอบการใช้อำนาจรัฐ อาทิ กกต. ป.ป.ช. ผู้ตรวจเงินแผ่นดิน (ส.ต.ง.) กรรมการสิทธิ– มนุษยชนแห่งชาติ (กสม.),พล.อ.เลิศรัตน์กล่าวว่า นอกจากนี้ ในมาตรา (3/2/1) 2 วรรคสอง ยังกำหนดเอกสารที่ต้องยื่นได้แก่ บัญชีทรัพย์และหนี้สิน สำเนาแบบแสดงรายการภาษีเงินได้ พร้อมทั้งหลักฐานที่เกี่ยวข้องของคู่สมรส และบุตรที่ยังไม่บรรลุนิติภาวะ ซึ่ง กมธ.ยกร่างฯได้ตัดถ้อยคำ ผู้ซึ่งอยู่กินด้วยกันฉันสามีภริยา ออก แต่ได้มีการเพิ่มเนื้อหาต่อท้ายในวรรคที่สองว่า รวมทั้งผู้ซึ่งบุคคลตามวรรคหนึ่งได้มอบหมายให้ครอบครอง หรือดูแลทรัพย์สินของตนไม่ว่าโดยทางตรงหรือทางอ้อม ดังนั้นไม่ว่าจะเป็นผู้ซึ่งอยู่กินกันฉันสามีภรรยาทางพฤตินัย แต่ไม่ได้จดทะเบียนสมรส รวมทั้งบุคคลอื่นๆที่ถือครองทรัพย์สินของบุคคล ตามวรรคหนึ่งก็ต้องยื่นบัญชีทรัพย์สินหนี้สินด้วย หากมีเจตนาปกปิดก็จะมีความผิด,พล.อ.เลิศรัตน์กล่าวอีกว่า ส่วนมาตรา (3/2/2) 2 นายกรัฐมนตรีและรัฐมนตรีต้อง (1) ไม่ดำรงตำแหน่งใดในห้างหุ้นส่วน บริษัท หรือองค์การที่ดำเนินธุรกิจโดยมุ่งหาผลกำไร หรือรายได้มาแบ่งปันกัน หรือเป็นลูกจ้างของบุคคลใด (2) ไม่ดำรงตำแหน่งหรือหน้าที่ใดในหน่วยราชการ หน่วยงานของรัฐ หรือรัฐวิสาหกิจ หรือตำแหน่งสมาชิกสภาท้องถิ่น ผู้บริหารท้องถิ่น (3) ไม่รับหรือแทรกแซงหรือก้าวก่ายการเข้ารับสัมปทานจากรัฐ หน่วยราชการ หน่วยงานของรัฐ หรือรัฐวิสาหกิจ หรือเข้าเป็นคู่สัญญากับรัฐ หน่วยราชการ หน่วยงานของรัฐหรือรัฐวิสาหกิจ อันมีลักษณะเป็นการผูกขาดตัดตอน หรือเป็นหุ้นส่วน หรือผู้ถือหุ้นในห้างหุ้นส่วน หรือบริษัทที่รับสัมปทาน หรือเข้าเป็นคู่สัญญาในลักษณะดังกล่าวไม่ว่าโดยทางตรงหรือทางอ้อม (4) ไม่รับเงินหรือผลประโยชน์ใดๆจากหน่วยราชการ หน่วยงานของรัฐ หรือรัฐวิสาหกิจเป็นพิเศษ นอกเหนือไปจากที่หน่วยราชการ หน่วยงานของรัฐ หรือรัฐวิสาหกิจ ปฏิบัติต่อบุคคลอื่นๆในธุรกิจการงานตามปกติ (5) ไม่กระทำการอันเป็นการต้องห้ามตามมาตรา (1/2/2) 20 วรรคเจ็ด ที่ห้ามผู้ดำรงตำแหน่งทางการเมืองเข้าไปถือหุ้นในสื่อ และเป็นเจ้าของสื่อทั้งทางตรงทางอ้อม,โฆษก กมธ.ยกร่างฯ กล่าวต่อว่า นอกจากนี้ในวรรคสาม ให้นำความใน (3) (4) (5) มาบังคับใช้กับคู่สมรสและบุตร ซึ่งแก้ไขจาก คำว่า บุตรซึ่งยังไม่บรรลุนิติภาวะ มาเป็น บุตรของนายกรัฐมนตรี หรือรัฐมนตรีและบุคคลอื่น ซึ่งมีการตัดถ้อยคำ มิใช่คู่สมรสและบุตรของนายกรัฐมนตรีหรือรัฐมนตรีนั้น แต่เพิ่มถ้อยคำให้ครอบคลุมบุคคลที่จะเข้าข่ายมาตราดังกล่าว โดยใช้คำว่า บุคคลซึ่ง ดำเนินการในลักษณะผู้ถูกใช้ ผู้ร่วมดำเนินการ ผู้ได้รับมอบหมายจากนายกรัฐมนตรีหรือรัฐมนตรี ให้กระทำการตามมาตรานี้,เมื่อเวลา 09.30 น. ที่รัฐสภา มีการประชุมสภาปฏิรูปแห่งชาติ (สปช.) มีนายเทียนฉาย กีระนันทน์ ประธาน สปช. เป็นประธานการประชุม โดยที่ประชุมพิจารณาวาระรับทราบความคืบหน้าการยกร่างรัฐธรรมนูญของ กมธ.ยกร่างรัฐธรรมนูญ โดยมี พล.อ.เลิศรัตน์ รัตนวานิช โฆษก กมธ.ยกร่างรัฐธรรมนูญ เป็นตัวแทนรายงานความคืบหน้าการยกร่างรัฐธรรมนูญให้ที่ประชุม สปช.รับทราบ จากนั้นจึงเข้าสู่วาระรับทราบข้อเสนอแนะของคณะกรรมาธิการปฏิรูปการป้องกันและปราบปรามการทุจริตและประพฤติมิชอบของสภานิติบัญญัติแห่งชาติ (สนช.) เกี่ยวกับร่าง พ.ร.บ.ป้องกันและปราบปรามการทุจริต (ฉบับที่) พ.ศ.  โดยนายเทียนฉาย กล่าวว่า สปช.เห็นชอบหลักการเกี่ยวกับการอนุมัติตามอนุสัญญาสหประชาชาติว่าด้วยการต้านการทุจริต อย่างไรก็ตามเรื่องการแก้ไขกฎหมาย ป.ป.ช. เห็นควรให้ชะลอไว้ก่อน และจะพิจารณาอีกครั้ง เมื่อมีรัฐธรรมนูญฉบับใหม่ ทั้งนี้ สปช.จะส่งความเห็นไปยัง สนช. ต่อไป,พล.ท.บุญธรรม โอริส รองผู้อำนวยการศูนย์ปรองดองสมานฉันท์เพื่อการปฏิรูป (ศปป.) กล่าวถึงความคืบหน้าในการเปิดเวทีเพื่อให้ประชาชนได้มาแสดงความคิดเห็นว่า การเปิดเวทีดังกล่าวมีเป้าหมายที่ชัดเจนเพื่อเก็บข้อมูลต่างๆ ทั้ง 4,268 เวที เพื่อให้ประชาชนได้เข้ามาแสดงความคิดเห็นได้มากที่สุด ทั้งในเรื่องความต้องการ ปัญหาต่างๆ ความเดือดร้อน โดยจากการลงพื้นที่เราจะนำข้อมูลดังกล่าวรวบรวมไปให้กับทางรัฐบาลเพื่อแก้ไขปัญหาให้ครบทุกมิติ โดยให้กระทรวง ทบวง กรมที่เกี่ยวข้อง รับไปดำเนินการ ยืนยันว่าเวทีนี้จะไม่มีการชี้นำหรือมีแกนนำ ซึ่งแบ่งออกเป็น 3 ส่วนคือ 1.กลุ่มนักศึกษา 2.องค์กรปกครองส่วนท้องถิ่น และ 3.องค์กรวิชาชีพ ส่วนอีก 500 เวทีจะเป็นในส่วนของสื่อและผู้ที่มีความเห็นต่างทางการเมือง อาทิ แกนนำ นักการเมืองต่างๆ ทั้งนี้ หลังจากเปิดเวทีแล้วจะมีการรวบรวมข้อมูลส่งไปยัง ศปป.ภายใน 3 วันและจะมีการสรุปข้อมูลอีกครั้งหนึ่งเพื่อที่จะเสนอความต้องการจริงๆ ไปให้กับนายกรัฐมนตรีได้รับทราบ,เมื่อเวลา 09.45 น. ที่บริเวณห้องโถง อาคารรัฐสภา 1 นายอำพล ทองรัตน์ รักษาการเลขาธิการสมาพันธ์แรงงานรัฐวิสาหกิจสัมพันธ์ (สรส.) ยื่นหนังสือนายสมชัย ฤชุพันธ์ ประธานคณะกรรมาธิการ (กมธ.) เศรษฐกิจ การเงิน การคลัง สภาปฏิรูปแห่งชาติ เรื่อง ข้อเสนอเพื่อการปฏิรูปรัฐวิสาหกิจ และร่าง พ.ร.บ.พัฒนารัฐวิสาหกิจแห่งชาติ พ.ศ.  (ฉบับสมาพันธ์แรงงานรัฐวิสาหกิจสัมพันธ์) เพื่อนำไปเป็นแนวทางในการแก้ไขปัญหาและปรับปรุงแก้ไขการประกอบกิจการของรัฐวิสาหกิจให้ปลอดจากการแทรกแซงของนักการเมืองและนายทุน โดยนายสมชัยกล่าวว่า จะนำเรื่องดังกล่าวเข้าที่ประชุม กมธ.ปฏิรูปเศรษฐกิจฯ เพื่อนำมาแก้ไขความเดือดร้อนต่อไป,พล.ท.นคร สุขประเสริฐ กรรมาธิการ (กมธ.) ยกร่างรัฐธรรมนูญ และสมาชิกสภาปฏิรูปแห่งชาติ (สปช.) จ.ร้อยเอ็ด เปิดเผยว่า ตนได้รับเรื่องร้องเรียนเป็นเอกสารและหลักฐาน ซึ่งเป็นคลิปบันทึกเสียงการเจรจาเกี่ยวกับการทุจริตเพื่อเรียกรับผลประโยชน์ในการย้ายข้าราชการครูจากกลุ่ม ผอ.โรงเรียนมัธยมศึกษาหลายแห่งในเขตพื้นที่การศึกษามัธยมศึกษาเขต 27 จ.ร้อยเอ็ด โดยในเอกสารการร้องเรียนได้ระบุถ้อยคำสนทนาที่มีการวิ่งเต้นขอย้าย และจ่ายเงินเป็นค่าโยกย้าย จำนวน 5 แสนบาทต่อราย ซึ่งมีการระบุว่ามีผู้จ่ายและตกลงว่าจะจ่ายเงินแล้วรวม 3 ราย โดยนางจารุวรรณ ใช้คำว่า สู้หรือไม่สู้ โดยในคลิประบุว่า ต้องเป็นเงินครึ่งหนึ่งของเงินจำนวน 7 หลัก,เมื่อเวลา 10.30 น. ที่ศูนย์บริการประชาชน นายวัชระ เพชรทอง อดีต ส.ส.พรรคประชาธิปัตย์ ยื่นหนังสือถึง พล.อ.ประยุทธ์ จันทร์โอชา นายกฯและหัวหน้า คสช. ผ่านนายสุขสวัสดิ์ สุวรรณวงศ์ หัวหน้าฝ่ายประสานมวลชน สำนักปลัดสำนักนายกฯ เพื่อให้นายกฯทบทวนการแต่งตั้งข้าราชการตำรวจโดยนายวัชระกล่าวว่า การโยกย้ายตำรวจมีการวิ่งเต้นตามอัตรา ดังนี้ รองสารวัตรขึ้นสารวัตร 8 แสน ถึง 1 ล้านบาท สารวัตรขึ้นรองผู้กำกับ 2 ล้านบาท รองผู้กำกับขึ้นผู้กำกับ 8-10 ล้านบาท ผู้กำกับขึ้นรองผู้บังคับการ 5 ล้านบาท ตำรวจที่ดี มีความสามารถ แต่ไม่มีเงินจ่ายก็ไม่มีความก้าวหน้า จึงอยากขอให้นายกฯพิจารณาเรื่องนี้
อดีตนายกฯปู พบ แดเนียล รัสเซล ฟ้องโดน สนช.ถอดถอน-ตัดสิทธิ์การเมือง 5 ปีในคดีข้าว มีขบวนการเขี่ยให้พ้นทางชะตากรรมเดียวกับ ทักษิณ แดเนียล สงสัย ปู ตกเป็นเป้ามีใบสั่งชี้เปรี้ยงกระทบปรองดอง
สหรัฐอเมริกา,แสดงท่าที,บีบรัฐบาล,ยกเลิก,กฎอัยการศึก,ยิ่งลักษณ์ ชินวัตร,แดเนียล รัสเซล,ธนะศักดิ์ ปฏิมาประกร,ประยุทธ์ จันทร์โอชา,อุดมเดช สีตบุตร,ทองแท้ ชินวัตร,ปลุกระดม,โซเชียล